ET Euroopa Liidu Teataja C 304/4

Muu hulgas Indiast pärineva teatava polüetüleentereftalaadi impordi suhtes kohaldatavate tasakaalustusmeetmete kehtivuse pikendamise kontrollmenetluse algatamise teadaanne

(2005/C 304/03)

Pärast teadaande avaldamist muu hulgas Indiast (edaspidi “asjaomane riik”) pärineva teatava polüetüleentereftalaadi impordi suhtes kehtivate dumpinguvastaste meetmete eelseisva lõppemise kohta (1) on komisjon saanud taotluse vaadata need meetmed läbi nõukogu määruse (EÜ) nr 2026/97 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, edaspidi “algmäärus”) (2), mida on viimati muudetud nõukogu määrusega (EÜ) nr 461/2004 (3), artikli 18 alusel.

1. Läbivaatamistaotlus

Taotluse esitas 30. augustil 2005 Euroopa plastitootjate liidu PlasticsEurope polüetüleentereftalaadi (PET) komitee (edaspidi “taotluse esitaja”) ühenduse tootjate nimel, kelle toodang moodustab olulise osa, käesoleval juhul üle 90 % ühenduse teatava polüetüleentereftalaadi kogutoodangust.

2. Toode

Vaatlusalune toode on Indiast pärinev polüetüleentereftalaat, mille viskoossuskoefitsient vastavalt DIN-standardile (Deutsche Industrienorm) 53728 on vähemalt 78 ml/g või kõrgem (edaspidi “vaatlusalune toode”) ja mis praegu kuulub KN-koodi 3907 60 20 alla. KN-kood on esitatud vaid teavitamise eesmärgil.

3. Kehtivad meetmed

Praegu kohaldatavad meetmed on nõukogu määrusega (EÜ) nr 2603/2000 (4), viimati muudetud nõukogu määrusega (EÜ) nr 1645/2005 (5), kehtestatud lõplikud tasakaalustavad tollimaksud ja komisjoni otsusega 2000/745/EÜ (6), viimati muudetud komisjoni otsusega 2005/697/EÜ (7), heakskiidetud kohustused.

4. Läbivaatamise põhjused

Taotluse esitajad on esitanud tõendid selle kohta, et meetmete kehtivuse lõppemine tooks kaasa subsideerimise ja kahju jätkumise või kordumise.

Väidetakse, et vaatlusaluse toote tootjad on saanud ja saavad jätkuvalt kasu mitmest India valitsuse antavast subsiidiumist. Väidetavateks subsiidiumiteks on sooduskavad erimajandustsoonides/ekspordisuunitlusega üksustes asuvatele ettevõtetele, eellubade kava, imporditollimaksude hüvitamise kava, tulumaksuvabastus, kapitalikaupade ekspordisoodustuste kava, ekspordikrediit, Maharashtra osariigi valitsuse ergutussüsteem, Gujarati müügimaksuvabastuse süsteem, Gujarati valitsuse sätestatud elektrimaksust vabastamise kava ja Lääne-Bengali sooduskava.

Hinnangute kohaselt on subsiidiumide kogusumma märkimisväärne.

Väidetakse, et eespool nimetatud kavad on subsiidiumid, kuna nendega kaasneb India valitsuse või muude piirkondlike valitsuste rahaline toetus ja kasu saajale, s.t teatava polüetüleentereftalaadi eksportijatele/tootjatele. Väidetakse, et kõnealused subsiidiumid sõltuvad eksporditulemustest ja on seega konkreetsed ja tasakaalustavad, või et need on muul viisil konkreetsed ja tasakaalustavad.

Lisaks väidab taotluse esitaja, et tõenäoline on edasine kahjulik subsideerimine. Sellega seoses tõendab taotleja, et kui meetmetel lastakse aeguda, suureneb tõenäoliselt vaatlusaluse toote praegune imporditase tänu kasutamata tootmisvõimsuse olemasolule ja hiljutistele investeeringutele tootmisvõimsusse asjaomases riigis.

Lisaks sellele väidab taotleja, et kahju kõrvaldamine tuleneb peamiselt meetmete olemasolust ning et kui meetmetel lastakse aeguda, põhjustab märkimisväärse koguse subsideeritud impordi kordumine asjaomasest riigist ühenduse tootmisharule tõenäoliselt edasist kahju.

5. Menetlus

Pärast nõuandekomiteega konsulteerimist leiab komisjon, et kontrollmenetluse algatamiseks on piisavalt tõendusmaterjali, ning algatab kontrollmenetluse kooskõlas algmääruse artikliga 18.

5.1. Subsideerimise ja kahju tõenäosuse kindlakstegemise menetlus

Uurimisega tehakse kindlaks, kas meetmete kehtivuse lõppemine võib tõenäoliselt kaasa tuua subsideerimise ja kahju jätkumise või kordumise, või on see ebatõenäoline.

(a) Väljavõtteline uuring

Pidades silmas käesolevasse menetlusse kaasatud osapoolte ilmset suurt arvu, võib komisjon otsustada kohaldada väljavõttelist uuringut kooskõlas algmääruse artikliga 27.

(i) Väljavõtteline uuring subsideerimise uurimiseks Indias

Selleks, et komisjon saaks otsustada, kas väljavõtteline uuring on vajalik ja vajadusel valimi moodustada, palutakse käesolevaga kõigil eksportijatel/tootjatel või nende nimel tegutsevatel esindajatel endast teatada, võttes ühendust komisjoniga, ning esitada oma äriühingu või äriühingute kohta käesoleva teadaande punkti 6 alapunkti b alapunktis i sätestatud tähtaja jooksul ja punktis 7 osutatud vormis järgmine teave:

— nimi, aadress, e-posti aadress, telefoni- ja faksinumber ning kontaktisik,

— vaatlusaluse toote käive kohalikus vääringus ning ühendusse ekspordiks müüdud ja muudesse riikidesse (riikide kaupa) eksporditud maht tonnides ajavahemikul 1. oktoobrist 2004 kuni 30. septembrini 2005,

— vaatlusaluse toote käive kohalikus vääringus ning siseturul müüdud maht tonnides ajavahemikul 1. oktoobrist 2004 kuni 30. septembrini 2005,

— kas ettevõte kavatseb taotleda individuaalset subsideerimismäära (individuaalseid subsideerimismäärasid saavad taotleda vaid tootjad (8)),

— äriühingute täpsed tegevusalad seoses asjaomase toote tootmisega, asjaomase toote maht tonnides, tootmisvõimsus ja investeeringud tootmisvõimsusse ajavahemikul 1. jaanuarist 2004 kuni 31. detsembrini 2005,

— kõigi asjaomase toote tootmisse ja/või müüki (eksport ja/või omamaine) kaasatud sidusettevõtete nimed ja täpne tegevus (9),

— märge selle kohta, kas äriühing on tunnustatud ekspordisuunitlusega üksusena,

— märge selle kohta, kas äriühing asub erimajandustsoonis.

— mis tahes muu asjakohane teave, mis aitaks komisjoni valimi moodustamisel,

— eespool kirjeldatud teabe esitamisega nõustub äriühing oma võimaliku kaasamisega valimisse. Kui äriühing valitakse valimisse, tähendab see, et ta peab vastama küsimustikule ning olema nõus vastuste kontrollimisega kohapeal. Kui äriühing märgib, et ei ole võimaliku valimisse kaasamisega nõus, loetakse see uurimise raames koostööst keeldumiseks. Koostööst keeldumise tagajärjed on nimetatud punktis 8.

Selleks, et komisjon saaks teavet, mida ta peab vajalikuks eksportijate/tootjate valimi moodustamisel, võtab ta lisaks ühendust ekspordiriigi ametiasutustega ja mis tahes teadaolevate eksportijate/tootjate ühendustega.

(ii) Importijate väljavõtteline uuring

Selleks, et komisjon saaks otsustada, kas väljavõtteline uuring on vajalik ja vajadusel valimi moodustada, palutakse käesolevaga kõigil importijatel või nende nimel tegutsevatel esindajatel teatada endast komisjonile ning esitada oma ettevõtte või ettevõtete kohta punkti 6 alapunkti b alapunktis i sätestatud tähtaja jooksul ja punktis 7 osutatud vormis järgmine teave:

— nimi, aadress, e-posti aadress, telefoni- ja faksinumber ning kontaktisik,

— äriühingu kogukäive eurodes ajavahemikul 1. oktoobrist 2004 kuni 30. septembrini 2005,

— töötajate koguarv,

— äriühingu täpne tegevusala seoses asjaomase tootega,

— Indiast pärit imporditud kõnealuse toote ühenduse turule imporditud ja seal teostatud edasimüügi maht tonnides ja väärtus eurodes ajavahemikul 1. oktoobrist 2004 kuni 30. septembrini 2005,

— kõigi asjaomase toote tootmisse ja/või müüki kaasatud seotud äriühingute (10) nimed ja täpsed tegevusalad,

— mis tahes muu asjakohane teave, mis aitaks komisjoni valimi moodustamisel,

— eespool kirjeldatud teabe esitamisega nõustub äriühing oma võimaliku kaasamisega valimisse. Kui äriühing valitakse valimisse, tähendab see, et ta peab vastama küsimustikule ning olema nõus vastuste kontrollimisega kohapeal. Kui äriühing märgib, et ei ole võimaliku valimisse kaasamisega nõus, loetakse see uurimise raames koostööst keeldumiseks. Koostööst keeldumise tagajärjed on nimetatud punktis 8.

Selleks, et komisjon saaks teavet, mida ta peab vajalikuks importijate valimi moodustamisel, võtab ta lisaks ühendust teadaolevate importijate ühendustega.

(iii) Ühenduse tootjate väljavõtteline uuring

Pidades silmas taotlust toetavate ühenduse tootjate suurt hulka, kavatseb komisjon uurida ühenduse tootmisharule tekitatavat kahju ning kohaldada selleks väljavõttelist uuringut.

Selleks et komisjon saaks moodustada valimi, palutakse kõikidel ühenduse tootjatel esitada oma äriühingu või äriühingute kohta käesoleva teadaande punkti 6 alapunkti b alapunktis i sätestatud tähtaja jooksul järgmine teave:

— nimi, aadress, e-posti aadress, telefoni- ja faksinumber ning kontaktisik,

— äriühingu kogukäive eurodes ajavahemikul 1. oktoobrist 2004 kuni 30. septembrini 2005,

— äriühingu täpne tegevusala seoses asjaomase tootega ning asjaomase toote tootmismaht tonnides ajavahemikul 1. oktoobrist 2004 kuni 30. septembrini 2005,

— ühenduse turul toimunud asjaomase toote müügi väärtus eurodes ajavahemikul 1. oktoobrist 2004 kuni 30. septembrini 2005,

— ühenduse turul toimunud asjaomase toote müügi maht tonnides ajavahemikul 1. oktoobrist 2004 kuni 30. septembrini 2005,

— asjaomase toote toodangu maht tonnides ajavahemikul 1. oktoobrist 2004 kuni 30. septembrini 2005,

— kõigi asjaomase toote tootmisse ja/või müüki kaasatud seotud äriühingute (11) nimed ja täpsed tegevusalad,

— mis tahes muu asjakohane teave, mis aitaks komisjoni valimi moodustamisel,

— eespool kirjeldatud teabe esitamisega nõustub äriühing oma võimaliku kaasamisega valimisse. Kui äriühing valitakse valimisse, tähendab see, et ta peab vastama küsimustikule ning olema nõus vastuste kontrollimisega kohapeal. Kui äriühing märgib, et ei ole võimaliku valimisse kaasamisega nõus, loetakse see uurimise raames koostööst keeldumiseks. Koostööst keeldumise tagajärjed on nimetatud punktis 8.

(iv) Valimite lõplik moodustamine

Kõik huvitatud isikud, kes soovivad esitada mis tahes asjakohast teavet seoses valimite moodustamisega, peavad seda tegema punkti 6 alapunkti b alapunktis ii sätestatud tähtaja jooksul.

Komisjon moodustab lõpliku valimi, olles konsulteerinud asjaomaste isikutega, kes on väljendanud oma soovi kuuluda valimisse.

Valimitesse kuuluvad äriühingud peavad vastama küsimustikule punkti 6 alapunkti b alapunktis iii sätestatud tähtaja jooksul ning tegema uurimise raames koostööd.

Kui ei tehta piisavalt koostööd, võib komisjon järelduste tegemisel tugineda kättesaadavatele faktidele vastavalt algmääruse artikli 27 lõikele 4 ja artiklile 28. Vastavalt käesoleva teadaande punktis 8 esitatud selgitusele võib kättesaadavatel andmetel põhinev järeldus olla asjaomase isiku jaoks ebasoodsam.

(b) Küsimustikud

Uurimise seisukohast vajalike andmete saamiseks saadab komisjon küsimustikud valimisse kuuluvatele ühenduse tootmisharu äriühingutele ja ühenduse tootjate ühendustele, valimisse kuuluvatele India eksportijatele/tootjatele, eksportijate/tootjate ühendustele, importijatele, importijate ühendustele, keda on taotluses nimetatud või kes tegid koostööd käesoleva kontrollmenetluse aluseks olevate meetmete kehtestamisega lõppenud uurimise raames, ning asjaomase ekspordiriigi ametiasutustele.

(c) Teabe kogumine ja poolte ärakuulamine

Kõikidel huvitatud isikutel palutakse teha teatavaks oma seisukohad ning esitada teave, mida küsimustik ei hõlma, ja täiendavad tõendid. Kõnealune teave ja täiendavad tõendid peavad komisjonini jõudma punkti 6 alapunkti a alapunktis ii sätestatud tähtaja jooksul.

Komisjon võib huvitatud isikud ära kuulata, kui nad esitavad selleks konkreetsed põhjused. Kõnealune taotlus tuleb esitada punkti 6 alapunkti a alapunktis iii sätestatud tähtaja jooksul.

5.2. Ühenduse huvide hindamise menetlus

Vastavalt algmääruse artiklile 31 ja juhul, kui subsideerimise ja tekitatud kahju jätkumise või kordumise tõenäosus on kinnitust leidnud, tehakse otsus selle kohta, kas subsiidiumivastaste meetmete jätkamine või lõpetamine on vastuolus ühenduse huvidega. Seepärast võivad ühenduse tootmisharu, importijad, neid esindavad ühendused, kasutajate esindajad või tarbijaid esindavad organisatsioonid punkti 6 alapunkti a alapunktis ii sätestatud üldtähtaja jooksul endast teatada ja komisjonile teavet esitada, kui nad tõendavad, et nende tegevusala ja asjaomase toote vahel on objektiivne seos. Isikud, kes on toiminud kooskõlas eelmise lausega, võivad taotleda, et nad ära kuulataks, esitades allpool punkti 6 alapunkti a alapunktis iii sätestatud tähtaja jooksul konkreetsed põhjused, miks nad tuleks ära kuulata. Tuleks märkida, et igasugust artikli 31 kohaselt esitatud teavet võetakse arvesse üksnes siis, kui see esitatakse koos faktiliste tõenditega.

6. Tähtajad

a) Üldtähtajad

i) Küsimustiku taotlemiseks

Kõik huvitatud isikud, kes ei osalenud käesoleva läbivaatamise aluseks olevate meetmete kehtestamisega lõppenud uurimises, peaksid taotlema küsimustikku niipea kui võimalik, kuid hiljemalt 15 päeva pärast käesoleva teadaande avaldamist Euroopa Liidu Teatajas.

ii) Endast teatamiseks, küsimustikule vastuste esitamiseks ja mis tahes muu teabe andmiseks

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas kõnealune isik on endast teatanud eespool nimetatud ajavahemiku jooksul.

Valimisse kuuluvad ettevõtted peavad esitama küsimustiku vastused punkti 6 alapunkti b alapunktis iii sätestatud tähtaja jooksul.

iii) Ärakuulamine

Samuti võivad kõik huvitatud isikud sama 40-päevase tähtaja jooksul taotleda komisjonilt ärakuulamist.

(b) Eritähtaeg väljavõttelise uuringu puhul

(i) Lõike 5.1 punkti a alapunktis i, lõike 5.1 punkti a alapunktis ii ja lõike 5.1 punkti a alapunktis iii määratletud teabe peab komisjon saama 15 päeva jooksul pärast käesoleva teadaande avaldamist Euroopa Liidu Teatajas, kuna komisjon kavatseb valimi lõpliku kindlaksmääramise asjus konsulteerida asjaomaste isikutega, kes on avaldanud soovi kuuluda valimisse, 21 päeva jooksul pärast käesoleva teadaande avaldamist Euroopa Liidu Teatajas.

(ii) Kogu muu valimi kindlaksmääramise seisukohast olulise teabe, millele on osutatud punkti 5.1 alapunkti a alapunktis iv, peab komisjon saama 21 päeva jooksul pärast käesoleva teadaande avaldamist Euroopa Liidu Teatajas.

(iii) Valimisse kuuluvate isikute küsimustike vastused peab komisjon saama 37 päeva jooksul alates kuupäevast, millal neile teatati valimisse kuulumisest.

7. Kirjalikud esildised, küsimustiku vastused ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mille huvitatud pooled saadavad konfidentsiaalsena, peavad olema märgistatud sõnaga “Limited” (12) ning vastavalt algmääruse artikli 29 lõikele 2 peab nendega olema kaasas mittekonfidentsiaalne versioon, millel on märge “FOR INSPECTION BY INTERESTED PARTIES”.

Komisjoni postiaadress:

European Commission Directorate General for Trade Directorate B Office: J-79 5/16 BE-1049 Brussels Faks (32-2) 295 65 05

8. Koostööst keeldumine

Kui mõni huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, võib vastavalt algmääruse artiklile 28 nii negatiivsed kui positiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, siis jäetakse selline teave arvesse võtmata ning võidakse toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 28, võib tulemus olla asjaomasele isikule ebasoodsam, kui see oleks olnud tema koostöö korral.

9. Uurimise ajakava

Uurimine viiakse vastavalt algmääruse artikli 22 lõikele 1 lõpule 15 kuu jooksul pärast käesoleva teadaande avaldamist Euroopa Liidu Teatajas.

(1) EÜT C 52, 2.3.2005, lk 2.

(2) EÜT L 288, 21.10.97, lk 1.

(3) EÜT L 77, 13.3.2004, lk 12.

(4) EÜT L 301, 30.11.2000, lk 1.

(5) EÜT L 266, 11.10.2005, lk 1.

(6) EÜT L 301, 30.11.2000, lk 88.

(7) EÜT L 266, 11.10.2005, lk 62.

(8) Individuaalset dumpingumarginaali võib taotleda algmääruse artikli 27 lõike 3 alusel ettevõtjatele, kes ei kuulu valimisse.

(9) Seotud äriühingute mõiste tähenduse mõistmiseks vt kõigi muudatustega komisjoni määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) artiklit 143 (EÜT L 253, 11.10.1993, lk 1).

(10) Seotud äriühingute mõiste tähenduse mõistmiseks vt kõigi muudatustega komisjoni määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) artiklit 143 (EÜT L 253, 11.10.1993, lk 1).

(11) Seotud äriühingute mõiste tähenduse mõistmiseks vt kõigi muudatustega komisjoni määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) artiklit 143 (EÜT L 253, 11.10.1993, lk 1).

(12) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) (EÜT L 145, 31.5.2001, lk 43) artiklile 4. See on konfidentsiaalne dokument vastavalt algmääruse artiklile 29 ja WTO subsiidiumide ja tasakaalustusmeetmete lepingu artiklile 12.